ΑΞΙΟΠΟΙΗΣΗ ΤΩΝ ΤΠΕ ΣΤΟ ΔΗΜΟΤΙΚΟ ΣΧΟΛΕΙΟ

ΕΚΠΑΙΔΕΥΤΙΚΟΙ: Τσάντζου Ελένη - Λαφάρα Αναστασία

## ΠΕΡΙΛΗΨΗ

*Η παρούσα εργασία, προσεγγίζοντας αρχικά σε θεωρητικό επίπεδο τις αλλαγές που επιφέρει η χρήση των Νέων Τεχνολογιών στην διδακτική πρακτική, παρουσιάζει στη συνέχεια την αξιοποίησή τους στην πράξη από τους/τις μαθητές της ΣΤ΄ τάξης του 6ου Δημοτικού Σχολείου Νάουσας. Πιο συγκεκριμένα, οι μαθητές/ριες κατά το σχολικό έτος 2013-2014, εκπονώντας εκπαιδευτικό πρόγραμμα με τίτλο: «Η μέθοδος project», αξιοποίησαν δυνατότητες των ΤΠΕ και κυρίως το movie maker, για να επικοινωνήσουν τη δουλειά τους στην ευρύτερη κοινότητα του σχολείου τους και τελικά να την παρουσιάσουν τον Απρίλη του 2014 στο 6ο Μαθητικό Συνέδριο Πληροφορικής Κεντρικής Μακεδονίας.*

*Αιτία και αφορμή για την παραπάνω ενασχόλησή τους με τις Νέες Τεχνολογίες στάθηκε η συμμετοχή τους ένα χρόνο πριν, σε εκδήλωση της πρωτοβάθμιας εκπαίδευσης για τα 100 χρόνια ελεύθερης Ημαθίας, με μία ταινία, που γνώρισε μεγάλη απήχηση. Το γεγονός αυτό γέννησε την επιθυμία τους να μάθουν να δημιουργούν τις δικές τους ταινίες, μέσα από την υλοποίηση διδακτικών σεναρίων με συγκεκριμένους εκπαιδευτικούς στόχους, με την χρήση των ΤΠΕ και την αμέριστη υποστήριξη της υπεύθυνης της τάξης δασκάλας και της Διευθύντριας του σχολείου*

**ΛΕΞΕΙΣ ΚΛΕΙΔΙΑ**: διδακτικό σενάριο, project, ΤΠΕ, movie maker

## ΕΙΣΑΓΩΓΗ

Μέσα στη σημερινή κοινωνικο-οικονομική πραγματικότητα που δομείται εκτός των άλλων και σε ένα περιβάλλον αλματώδους ανόδου των νέων τεχνολογιών και των μέσων κοινωνικής δικτύωσης και επικοινωνίας, το σχολείο οφείλει να διαμορφώσει νέες συνθήκες παραγωγής και προσέγγισης της γνώσης αφενός και ανάπτυξης κοινωνικών δεξιοτήτων, συμπεριφορών και στάσεων αφετέρου.

Η ένταξη των νέων τεχνολογιών και νέων μορφών επικοινωνίας στην καθημερινή εκπαιδευτική πραγματικότητα αποτελεί μία από τις καινοτομίες στην μαθησιακή διαδικασία, αλλάζοντας ρόλους και προοπτικές.

Έρευνες έχουν δείξει ότι η ενσωμάτωση των ΤΠΕ στο εκπαιδευτικό σύστημα είναι μη ικανοποιητική ενώ οι αλλαγές που διαφάνηκαν είναι μικρές (Lim, 2007; Yildirim, 2007; Φραγκάκης, Λιοναράκης, 2009), δεδομένου ότι η τεχνολογία από μόνη της δεν εγγυάται την επιτυχία μέσα σε ένα τόσο δυναμικό πεδίο μεταρρυθμίσεων και αλλαγών.

Οι παράγοντες που συνετέλεσαν σε αυτό σχετίζονται:

-με τις/τους εκπαιδευτικούς (επιμόρφωση, έλλειψη αυτοπεποίθησης, χρόνου και κινήτρων κ.ά.)

-το σχολείο ως οργανισμό (έλλειψη υποδομών και τεχνολογίας) και

-το εκπαιδευτικό σύστημα (απουσία στρατηγικής ενσωμάτωσης των ΤΠΕ, έλλειμμα στο ΑΠ, δασκαλοκεντρικό σύστημα, ελλείψεις στην αξιολόγηση μαθητών κ.ά), συμπεριλαμβάνοντας τόσο εσωτερικούς όσο και εξωτερικούς παράγοντες που πλαισιώνουν τις παραπάνω παραμέτρους (Balanskat, Blamire & Kefalla, 2006; Drenogianni, 2015; Jimogiannis, 2010; Jones, 2004; Tezci, 2011; Μπίκος & Τζιφόπουλος, 2011; Φραγκάκης, Λιοναράκης, 2009).

Ταυτόχρονα πεποίθηση πολλών, αποτελεί το γεγονός ότι είναι απαραίτητο να γίνουν περισσότερες έρευνες στο θέμα αυτό ώστε τα συμπεράσματα που θα εξαχθούν να στηρίζονται σε πλούσια επιστημονική εμπειρία (Fu, 2013; Βαγγελάτος, Φώσκολος & Κομνηνός, 2011).

Μέσα στο παραπάνω πλαίσιο, ο μαθητής καθίσταται κοινωνός της πληροφορίας, με ενισχυμένες δεξιότητες στη δια βίου μάθηση, με ικανότητες οργάνωσης και κριτικής ανάλυσης (Βοσνιάδου, 2006: 17-18), αλλά και πολυτροπικές τεχνικές παρουσίασης πληροφοριών και συμπερασμάτων (Κωστούλη, 2002: 240-241).

Ο εκπαιδευτικός γίνεται καθοδηγητής και υποστηρικτής στη μαθησιακή διαδικασία, στην οργάνωση των ομάδων, ενεργοποιώντας και αξιοποιώντας την προϋπάρχουσα αντίληψη και γνώση των μαθητών (Newby et al, 2009: 101; Κογκούλης, 2004: 164, 171, 188). Διαμεσολαβεί στην απόκτηση και εμπέδωση της γνώσης, αναδεικνύει τις στρατηγικές των ομάδων, προωθεί το διάλογο, επιλύει δυσκολίες και προβλήματα.

Επιπρόσθετα, ο εκπαιδευτικός εισάγει τους μαθητές στο πολυμεσικό περιβάλλον των λογισμικών, δίνει σαφείς οδηγίες, ενεργοποιεί μέσω της αρχής «learning by doing» (Shneick et al, 2002: 175-183), με την προϋπόθεση βέβαια να επιμορφώνεται με συστηματικό και βιωματικό τρόπο και η εξοικείωση με τη χρήση των ΤΠΕ, να γίνεται μέσα από μια παιδαγωγική οπτική και προσέγγιση (Μπίκος, 2012:225-226).

Παράλληλα, η σχολική τάξη που υποστηρίζει την χρήση των ΤΠΕ, μέσα από την ομαδοσυνεργατική διδασκαλία και τις ιδιαιτερότητές της (Roblyer, 2008: 85,87), μετασχηματίζεται αυτόματα σε κοινότητα μάθησης (μία ή περισσότερες) (Κόμης, 2004:99), που δραστηριοποιείται, ερευνά, ανακαλύπτει και κοινοποιεί τα αποτελέσματα της έρευνας με πολυτροπικό τρόπο (Kop & Hill,2008).

Ο εκπαιδευτικός, στην προσπάθειά του να σχεδιάσει πολυτροπικά τη διδασκαλία, οφείλει να αξιοποιεί το διδακτικό σενάριο, ως μια περιγραφή διδασκαλίας με εστιασμένο γνωστικό αντικείμενο, συγκεκριμένους εκπαιδευτικούς στόχους, διδακτικές αρχές και πρακτικές, που σχεδιάζεται και υλοποιείται με απαραίτητο εποπτικό μέσο την χρήση των ΤΠΕ στη σχολική τάξη (Φραγκάκη, 2008).

Το διδακτικό σενάριο, μέσα από το εμπλουτισμένο υλικό και τα πολυτροπικά κείμενα που χρησιμοποιεί:

-διεγείρει το ενδιαφέρον των μαθητών/ριών (Βασιλόπουλος, 2008: 174)

-κινητοποιεί την μάθηση

-ενισχύει την αυτοσυγκέντρωση και την προσοχή

-καταχωρεί και εντυπώνει πολλαπλά τις πληροφορίες οδηγώντας έτσι σε στέρεη γνώση (Fredrickson, 2005)

Επιπλέον, ένα εκπαιδευτικό σενάριο που αξιοποιεί τις ΤΠΕ μπορεί να ευνοήσει την ανάπτυξη ικανοτήτων (σύνολο γνώσεων και δεξιοτήτων) υψηλού επιπέδου από τους μαθητές, όπως :

-ικανότητα επίλυσης προβλημάτων

-ανάπτυξη της κριτικής σκέψης

-ικανότητα διερεύνησης και αναζήτησης πληροφοριών σε ένα ευρύ φάσμα δεδομένων

-ανάπτυξη δεξιοτήτων λήψης απόφασης

-δυνατότητα μοντελοποίησης φαινομένων και καταστάσεων του πραγματικού κόσμου

-ικανότητα συνεργασίας και από κοινού προσέγγισης και επίλυσης προβλημάτων και

-ανάπτυξη δεξιοτήτων μεταφοράς γνώσεων από ένα πλαίσιο σε ένα άλλο (Τομέας Επιμόρφωσης και Κατάρτισης ΕΑΙΤΥ, 2010β)

Συνοψίζοντας, αξίζει να αναφερθεί ότι μέσα από την επιστημονική αλλά και διδακτική εμπειρία, φαίνεται ότι η αξιοποίηση των δυνατοτήτων και εναλλακτικών προσεγγίσεων που προσφέρει το διδακτικό σενάριο, τα παιδιά:

-εμβαθύνουν με τρόπο βιωματικό και ανακαλυπτικό στη γνώση

-αναπτύσσουν την κριτική τους ικανότητα μέσα από την επαφή τους με πολυτροπικά κείμενα και πληροφορίες

-προσεγγίζουν ολιστικά με διαθεματικό και διεπιστημονικό τρόπο τα θέματα

-συνεργάζονται και επικοινωνούν τις γνώσεις τους εύκολα και εποικοδομητικά από απόσταση

-προσαρμόζουν τις γνώσεις στις δικές τους ανάγκες

-αποκτούν ικανότητες και δεξιότητες του ψηφιακού γραμματισμού

(Castro Sanchez & Aleman, 2011; Fu, 2013; Levin & Wadmany, 2006).

Στη συνέχεια, παρουσιάζονται τα διδακτικά σενάρια του εκπαιδευτικού προγράμματος που εκπονήθηκε κατά το σχολικό έτος 2013- 14 στο 6ο Δ.Σ. Νάουσας, από τις εκπ/κούς κ.κ. Τσάντζου Ελένη (ως υπεύθυνη εκπαιδευτικό της τάξης και κύρια υπεύθυνη του προγράμματος) και Λαφάρα Αναστασία (επικουρικά και υποστηρικτικά ως Διευθύντρια, που δίδασκε και στην τάξη αυτή).

**ΓΝΩΡΙΜΙΑ ΜΕ ΤΟ ΕΚΠΑΙΔΕΥΤΙΚΟ ΠΡΟΓΡΑΜΜΑ**

Κατά το σχολικό έτος 2012- 2013 οι μαθητές/τριες της Ε΄ τάξης, του 6ου Δημοτικού Σχολείου Νάουσας, σε συνεργασία με τη δασκάλα της τάξης τους, παρουσίασαν μια ταινία (δημιουργία με movie maker ) στο Παύλειο Πολιτιστικό Κέντρο της Ιεράς Μητρόπολης Βεροίας, Ναούσης και Καμπανίας, στη Βέροια. Με την ταινία αυτή η τάξη συμμετείχε σε εκδήλωση της Διεύθυνσης Πρωτοβάθμιας Εκπαίδευσης Ημαθίας, με θέμα: «100 χρόνια ελεύθερη Ημαθία» (είναι διαθέσιμη στην ηλεκτρονική διεύθυνση: <https://www.youtube.com/watch?v=gF4ibEUx_Iw>), παρουσιάζοντας το πολιτιστικό πρόγραμμα που εκπόνησαν εκείνη τη χρονιά με θέμα: Η Πηνελόπη Δέλτα και ο Μακεδονικός Αγώνας – «ΣΤΑ ΜΥΣΤΙΚΑ ΤΟΥ ΒΑΛΤΟΥ».

Οι εντυπώσεις που άφησε η προβολή της ταινίας ήταν εξαιρετικές. Η απήχηση αυτής της ταινίας γέννησε στα παιδιά την επιθυμία να μάθουν να φτιάχνουν τις δικές τους ταινίες και με τον τρόπο αυτό να παρουσιάζουν την εργασία τους.

Έτσι, κατά το επόμενο σχολικό έτος 2013-2014, οι ίδιοι αυτοί μαθητές, στην ΣΤ΄ τάξη πια, με την υποστήριξη της ίδιας δασκάλας και της Διευθύντριας του σχολείου, έμαθαν να σχεδιάζουν, να υλοποιούν και να παρουσιάζουν, σχέδια εργασίας με θέματα της επιλογής τους, εκπονώντας ένα εκπαιδευτικό πρόγραμμα με γενικό τίτλο: «Η ΜΕΘΟΔΟΣ PROJECT». Βασικό κριτήριο επιλογής του παραπάνω εκπαιδευτικού προγράμματος για τις εκπαιδευτικούς που το υλοποίησαν, απετέλεσε εκτός των άλλων και το γεγονός ότι η μέθοδος project ήταν μια από τις καινοτομίες που εισήχθη σε όλες τις εκπαιδευτικές βαθμίδες, ενώ ταυτόχρονα εντάχθηκε και ως ξεχωριστό μάθημα στην Β/θμια εκπαίδευση.

Το πρόγραμμα υλοποιήθηκε στη διάρκεια όλης της σχολικής χρονιάς, αφορούσε σε θέματα πολιτιστικά και θέματα αγωγής υγείας, προσαρμόστηκε στη ροή του σχολικού προγράμματος και συνδέθηκε με μαθήματα της Στ΄ τάξης, όπως η Γλώσσα, η Ιστορία, η Μουσική, η Ευέλικτη Ζώνη, τα Θρησκευτικά, η Γεωγραφία. Είναι σημαντικό να τονιστεί ότι η επιλογή των υποθεμάτων του προγράμματος προέκυπτε από τα ίδια τα παιδιά, τα οποία αποφάσιζαν το εκάστοτε θέμα του project. Σ’ αυτό αποδίδεται άλλωστε και το γεγονός ότι συμμετείχαν ενεργά και με ευχαρίστηση στο σχεδιασμό, την υλοποίηση και την παρουσίασή του.

Το πρόγραμμα σχεδιάστηκε έχοντας ως βασικούς παιδαγωγικούς στόχους, οι μαθητές/τριες:

-να μάθουν να σχεδιάζουν, να οργανώνουν, να υλοποιούν και να παρουσιάζουν τα δικά τους σχέδια εργασίας (project)

-να καλλιεργήσουν την αυτενέργεια, τη συλλογική εργασία, τη δημιουργικότητα και την κριτική τους ικανότητα

-να βιώσουν τη χαρά της ανακαλυπτικής μάθησης

-να βελτιώσουν τη σχέση δασκάλου/ας – μαθητή/τριας. (Ο/η δάσκαλος/α από αυθεντία γίνεται εμψυχωτής/τρια, διευκολύνει και καθοδηγεί τον προγραμματισμό των μαθητών/τριών)

-να εξοικειωθούν με τη χρήση του Η/Υ, κατανοώντας την αξία του ως ένα πολύτιμο εργαλείο οργάνωσης, εμπλουτισμού και εντυπωσιακής παρουσίασης της εργασίας τους

-να μάθουν να χρησιμοποιούν με ασφάλεια το διαδίκτυο και να συνειδητοποιήσουν τους κινδύνους από την άλογη χρήση του.

Σε σχέση με την διαδικασία δημιουργίας ταινιών από τα ίδια τα παιδιά, οι παιδαγωγικοί στόχοι που τέθηκαν αφορούσαν:

-στην εμβάθυνση με τρόπο βιωματικό και ανακαλυπτικό στη γνώση

-στην ανάπτυξη της κριτική τους ικανότητας μέσα από την επαφή τους με πολυτροπικά κείμενα και πληροφορίες

-στην ολιστική προσέγγιση με διαθεματικό και διεπιστημονικό τρόπο των θεμάτων

-στην απόκτηση των ικανοτήτων και δεξιοτήτων του ψηφιακού γραμματισμού.

Για το σχεδιασμό και την υλοποίηση των διδακτικών σεναρίων χρησιμοποιήθηκαν τα προγράμματα Word, Power Point, Free Studio, Movie Maker, You Tube, Διαδίκτυο. Το σχολείο δεν διέθετε τότε εργαστήριο υπολογιστών. Το πρόγραμμα υλοποιήθηκε με τη βοήθεια ενός σταθερού υπολογιστή, που ήταν συνδεδεμένος με διαδραστικό πίνακα στην αίθουσα της ΣΤ΄ τάξης. Περιστασιακά χρησιμοποιήθηκαν οι φορητοί υπολογιστές των παιδιών και οι κάμερες κάποιων γονέων της τάξης. Ένα μεγάλο μέρος της εργασίας των παιδιών γινόταν σε ώρες εκτός σχολείου. Εκείνες τις ώρες η επικοινωνία των υπεύθυνων εκπαιδευτικών με τους/ις μαθητές/τριες γινόταν μέσω ηλεκτρονικού ταχυδρομείου πάντα με τη σύμφωνη (ενυπόγραφη) συγκατάθεση και επίβλεψη των γονέων τους.

**ΜΕΘΟΔΟΛΟΓΙΑ ΚΑΙ ΣΤΑΔΙΑ ΤΟΥ ΕΚΠΑΙΔΕΥΤΙΚΟΥ ΠΡΟΓΡΑΜΜΑΤΟΣ**

**1ο διδακτικό σενάριο: *ΓΝΩΡΙΜΙΑ ΜΕ ΤΗ ΜΕΘΟΔΟ PROJECT:***

Σε πρώτη φάση και στα πλαίσια του μαθήματος της Ευέλικτης Ζώνης, υλοποιήθηκε το πρώτο διδακτικό σενάριο του προγράμματος με το οποίο παρουσιάστηκε στους/τις μαθητές/τριες η μέθοδος project. Τα παιδιά ήρθαν σε μια πρώτη επαφή με τη μέθοδο σε θεωρητικό επίπεδο και γνώρισαν τα παρακάτω στάδια -βήματα ενός ολοκληρωμένου σχεδίου εργασίας:

Βήμα 1ο: Επιλογή θέματος

Βήμα 2ο: Συγκρότηση ομάδας εργασίας

Βήμα 3ο: Καθορισμός σκοπού και στόχων

Βήμα 4ο: Εντοπισμός των θεματικών υπο-ενοτήτων

Βήμα 5ο: Συλλογή δεδομένων

Βήμα 6ο: Ανατροφοδότηση

Βήμα 7ο: Επαναπροσδιορισμός / επεξεργασία στόχων

Βήμα 8ο: Προγραμματισμός δραστηριοτήτων

Βήμα 9ο: Σύνθεση – ταξινόμηση - αρχειοθέτηση υλικού

Βήμα 10Ο: Οργάνωση της παρουσίασης

Βήμα 11ο: Τελική παρουσίαση /διάχυση αποτελεσμάτων

Βήμα 12ο: Αξιολόγηση

Στη συνέχεια μελέτησαν μέσω διαδικτύου ολοκληρωμένα projects μαθητών άλλων σχολείων. Χωρίστηκαν σε ομάδες και ενημερώθηκαν από τις εκπαιδευτικούς για το γενικότερο θέμα της επόμενης φάσης του προγράμματος με σκοπό να προετοιμαστούν σε επίπεδο ομάδας για την πιθανή θεματολογία των εργασιών τους.

Το πρώτο διδακτικό σενάριο του προγράμματος ολοκληρώθηκε μέχρι τα τέλη του Σεπτέμβρη.

**2ο διδακτικό σενάριο: «ΤΟ ΕΠΟΣ ΤΟΥ 1940 – Η ΚΑΤΟΧΗ ΣΤΗΝ ΕΛΛΑΔΑ» (Καθοδηγούμενη εφαρμογή της μεθόδου project)**

Η δεύτερη φάση του προγράμματος ξεκίνησε τον Οκτώβρη. Με επιμέρους στόχο την επαφή των παιδιών με την ιστορική περίοδο 1940-1945 και ενόψει της συμμετοχής τους στον εορτασμό της επετείου του ΟΧΙ στο σχολείο μας, προσφέρθηκε έντυπο και οπτικοακουστικό ηλεκτρονικό υλικό και έγινε αναφορά σε πιθανές επιπλέον πηγές υλικού, που θα μπορούσαν να χρησιμοποιήσουν τα ίδια τα παιδιά, με σκοπό να σχεδιάσουν, να οργανώσουν και να παρουσιάσουν τα πρώτα σχέδια εργασίας τους. Το διδακτικό σενάριο των εκπαιδευτικών σχεδιάστηκε ώστε να λειτουργήσει καθοδηγητικά και υποστηρικτικά στη μαθησιακή διδασκαλία και βασικό στόχο είχε να δοθεί στους μαθητές/τριες η δυνατότητα να εφαρμόσουν στην πράξη όσα σε θεωρητικό επίπεδο διδάχτηκαν στο πρώτο στάδιο του προγράμματος.

Το συγκεκριμένο project συνδέθηκε με το μάθημα της Ιστορίας της ΣΤ΄ τάξης.

Κάθε ομάδα:

- επέλεξε τα υποθέματα με τα οποία ήθελε να ασχοληθεί

- έθεσε σκοπούς και στόχους

-- προχώρησε σε συλλογή υλικού

- οργάνωσε το υλικό της και προχώρησε σε μια πρώτη καταγραφή της εργασίας της.

Στη φάση αυτή οι πρώτες προσπάθειες των παιδιών παρουσιάστηκαν στην ολομέλεια. Οι εκπαιδευτικοί λειτουργώντας μόνο συμβουλευτικά πρότειναν κάποιες αλλαγές ή διορθώσεις με στόχο τη βελτίωση των εργασιών και συζήτησαν με τις ομάδες τον τρόπο παρουσίασή τους. Κοινή απόφαση των ομάδων ήταν η παρουσίαση όλων των εργασιών μέσω ενός ηλεκτρονικού βιβλίου.

Οι εργασίες των παιδιών παρουσίαζαν τα γεγονότα πριν, κατά τη διάρκεια και μετά την ιταλογερμανική εισβολή στην Ελλάδα. Μελετώντας τις σχολικές πηγές, αξιοποιώντας το διαδίκτυο, τον Τύπο της εποχής εκείνης, έντυπο «υλικό- αφιέρωμα» σύγχρονων εφημερίδων, σχεδίασαν, υλοποίησαν και παρουσίασαν το πρώτο τους project με θέμα: «ΤΟ ΕΠΟΣ ΤΟΥ 1940–Η ΚΑΤΟΧΗ ΣΤΗΝ ΕΛΛΑΔΑ». Το ηλεκτρονικό τους βιβλίο, το τελικό προϊόν της εργασίας τους, το δημοσίευσαν στην ιστοσελίδα του σχολείου. Οι ομάδες εργασίας, τα υποθέματα του project, το υλικό, οι πηγές και η βιβλιογραφία που χρησιμοποιήθηκε αναφέρονται με λεπτομέρειες στο ηλεκτρονικό βιβλίο που δημοσίευσε η τάξη στον παρακάτω σύνδεσμο: <http://6dim-naous.ima.sch.gr/?p=3736>

Παράλληλα, μαθητές και μαθήτριες της τάξης - καθώς η ιστορική μελέτη συνεχιζόταν στα γεγονότα του εμφυλίου που ακολούθησε - δημοσίευσαν με δική τους πρωτοβουλία κείμενα που οι ίδιοι/ιες επέλεξαν στην ιστοσελίδα του σχολείου με θέματα όπως «Η κατοχή και οι συνέπειές της στην οικονομία της χώρας από τότε μέχρι και σήμερα» και «Οι συνέπειες του εμφύλιου- οικογενειακές ιστορίες του εμφύλιου».

Δείγματα των δημοσιευμένων κειμένων στην ιστοσελίδα του 6ου Δημοτικού Σχολείου Νάουσας: <http://6dim-naous.ima.sch.gr/?page_id=991>

*3ο διδακτικό σενάριο: ΠΡΟΣΦΥΓΙΚΕΣ ΙΣΤΟΡΙΕΣ*

*(Παρουσίαση των προγραμμάτων power point και movie maker)*

Σε επόμενη φάση και λόγω του ότι πολλά παιδιά είναι απόγονοι προσφυγικών οικογενειών της Μικράς Ασίας, του Πόντου, της Κύπρου αποφάσισαν να μάθουν την προσωπική - οικογενειακή τους προσφυγική ιστορία και να την παρουσιάσουν με τον τρόπο που εκείνα θα επέλεγαν.

Ρώτησαν τους συγγενείς τους για τα χρόνια της δοκιμασίας και της προσφυγιάς, κατέγραψαν μνήμες και συναισθήματα σε κείμενα και σε αφίσες και έφεραν στο σχολείο φωτογραφίες από τα δύσκολα εκείνα χρόνια. Χωρίστηκαν σε ομάδες και μελέτησαν:

-τη γενοκτονία του ποντιακού ελληνισμού

-τα γεγονότα της μικρασιατικής καταστροφής

-την καταστροφή της Σμύρνης

-την εισβολή και κατοχή της Βόρειας Κύπρου

Μεταξύ άλλων τα παιδιά εξέφρασαν την επιθυμία να μάθουν να χρησιμοποιούν προγράμματα όπως το power point και το movie maker ως μέσο παρουσίασης των εργασιών τους. Τα προγράμματα παρουσιάστηκαν στο διαδραστικό πίνακα της τάξης. Ο τρόπος λειτουργίας των προγραμμάτων αποτυπώθηκε σε δύο αρχεία power point. Ένα αρχείο pptx με τίτλο: «Οδηγός εκμάθησης του Power Point» (επισυνάπτεται στο φάκελο «ΥΛΙΚΟ»), και ένα δεύτερο με τίτλο «Οδηγός εκμάθησης του movie maker» (επισυνάπτεται στο φάκελο «ΥΛΙΚΟ»). Τα αρχεία αποθηκεύτηκαν από τις εκπαιδευτικούς στους φορητούς υπολογιστές των παιδιών με σκοπό να ανατρέχουν σ’ αυτά όποτε προκύπτει ανάγκη.

Οι πρώτες προσπάθειες των παιδιών να χρησιμοποιήσουν τα παραπάνω προγράμματα έγιναν με τη βοήθεια των εκπαιδευτικών, μέσα στην τάξη και με τους φορητούς υπολογιστές των παιδιών.

Μια από τις ομάδες των παιδιών παρουσίασε τα αποτελέσματα της δουλειάς της με μια αφίσα, αρχείο power point, το περιεχόμενο της οποίας δημοσιεύθηκε στην ιστοσελίδα του σχολείου με τίτλο «19 Μαΐου – Ημέρα Μνήμης της Γενοκτονίας του Ποντιακού Ελληνισμού».

Δύο άλλες ομάδες παρουσίασαν στην τάξη τις εργασίες τους με δύο έργα του movie maker, στα οποία ενσωμάτωσαν εικόνες, κείμενα και μουσική από το διαδίκτυο.

Μια μαθήτρια, κυπριακής καταγωγής, πήρε συνέντευξη από τους Κύπριους, παππού και γιαγιά της, που ήρθαν στην Ελλάδα ως πρόσφυγες του 1974. Παρουσίασε στην τάξη την ιστορία της οικογένειάς της, στις μέρες πριν, κατά τη διάρκεια της τουρκικής εισβολής καθώς και τα πρώτα χρόνια της προσφυγιάς, μέσα από την προβολή ενός έργου του movie maker διάρκειας 20 λεπτών.

Με την υποβολή της ταινίας αυτής το 6ο Δημοτικό Σχολείο Νάουσας, προκρίθηκε και συμμετείχε στο 6ο Μαθητικό Συνέδριο Πληροφορικής Κεντρικής Μακεδονίας.

Η ταινία της μαθήτριας είναι διαθέσιμη στον παρακάτω ηλεκτρονικό σύνδεσμο:

<https://www.youtube.com/watch?v=UK8qI-xS9KE&feature=youtu.be>

Με την ολοκλήρωση αυτής της φάσης του προγράμματος είχε ολοκληρωθεί και η γνωριμία των παιδιών με τα προγράμματα power point και movie maker και αρκετοί μαθητές είχαν πια μάθει να τα χρησιμοποιούν χωρίς καθοδήγηση.

***«ΜΑΓΕΙΡΕΥΟΝΤΑΣ… ΤΙΣ ΑΓΑΠΗΜΕΝΕΣ ΜΑΣ ΣΥΝΤΑΓΕΣ»***

Στο στάδιο αυτό τα παιδιά δεν εργάστηκαν βάση συγκεκριμένου διδακτικού σεναρίου. Αφέθηκαν ελεύθερα να επιλέξουν ένα θέμα που τους ενδιέφερε, να εφαρμόσουν όσα διδάχτηκαν για τη μέθοδο project, να χρησιμοποιήσουν τα κατάλληλα προγράμματα του ηλεκτρονικού υπολογιστή και να παρουσιάσουν τελικά τις εργασίες τους στην ολομέλεια. Ο ρόλος των εκπαιδευτικών από το στάδιο αυτό και μετά ήταν καθαρά ενθαρρυντικός.

Από τη μια η ελευθερία της επιλογής του θέματος των projects και από την άλλη ο ενθουσιασμός των παιδιών ειδικά με το πρόγραμμα movie maker οδήγησε στη δημιουργία ενός αξιόλογου πλήθους ταινιών από τα παιδιά με θέματα τελείως διαφορετικά μεταξύ τους.

Σε πρώτη φάση και με αφορμή την ενότητα του βιβλίου της Γλώσσας που αναφέρεται στη διατροφή οι μαθητές/τριες αποφάσισαν οι ίδιοι/ες να ασχοληθούν με «μαγειρέματα».

Όλοι/ες οι μαθητές/τριες ανέλαβαν να καταγράψουν τις αγαπημένες τους συνταγές.

Κάποιοι/ες όμως από αυτούς/ές πρότειναν να μαγειρέψουν οι ίδιοι/ες τις αγαπημένες συνταγές τους, να βιντεοσκοπήσουν την προετοιμασία και το μαγείρεμά τους και τέλος να προβάλλουν τη δουλειά τους στην τάξη σε μια μικρή συλλογική «γιορτή», στην οποία θα κερνούσαν τα παρασκευάσματά τους.

Τα 11 από τα 19 παιδιά της τάξης δημιούργησαν τη δική τους μικρή ταινία μαγειρικής.

Οι ταινίες που δημιούργησαν τα παιδιά είναι διαθέσιμες στους παρακάτω ηλεκτρονικούς συνδέσμους:

<https://www.youtube.com/watch?v=jiKCP5fuGuA>

<https://www.youtube.com/watch?v=wVDDgQrlB2s>

<https://www.youtube.com/watch?v=97-2u7wny7s>

<https://www.youtube.com/watch?v=7-i78w9ndM4>

<https://www.youtube.com/watch?v=Ue38psTuDLA>

<https://www.youtube.com/watch?v=BdE2PNZZix8>

<https://www.youtube.com/watch?v=CYW1sVzur4E>

<https://www.youtube.com/watch?v=ViUGlbLNdcQ>

<https://www.youtube.com/watch?v=WXPKyd7H-HA>

<https://www.youtube.com/watch?v=ROvexXYmY64>

*4ο διδακτικό σενάριο:*

*«ΕΥΑΓΓΕΛΙΣΜΟΣ – ΕΛΛΗΝΙΣΜΟΣ, ΤΟ ΧΡΟΝΙΚΟ ΤΗΣ ΕΠΑΝΑΣΤΑΣΗΣ ΤΟΥ 21»*

*(Αξιοποίηση των προγραμμάτων power point και movie maker)*

Το συγκεκριμένο project προέκυψε ως επιλογή εκτός των άλλων και μέσα από το μάθημα της Ιστορίας που διδάσκονται τα παιδιά στην ΣΤ΄ τάξη, ενισχύθηκε δε η πρόκριση αυτής της αρχικής επιλογής από το γεγονός ότι τα παιδιά ανέλαβαν την παρουσίαση του χρονικού της Επανάστασης του Γένους, στα πλαίσια της συμμετοχής τους στη σχολική γιορτή για την επέτειο της 25ης Μαρτίου.

Οι μαθητές/τριες:

- χωρίστηκαν σε ομάδες

- επέλεξαν τα υποθέματα με τα οποία ήθελαν να ασχοληθούν

- έθεσαν σκοπούς και στόχους

-- προχώρησαν σε συλλογή υλικού

- οργάνωσαν το υλικό τους και προχώρησαν σε μια πρώτη καταγραφή της εργασίας τους.

Στη φάση αυτή οι πρώτες προσπάθειες των παιδιών παρουσιάστηκαν στην ολομέλεια. Οι εκπαιδευτικοί λειτουργώντας μόνο συμβουλευτικά πρότειναν κάποιες αλλαγές ή διορθώσεις με στόχο τη βελτίωση των εργασιών και συζήτησαν με τις ομάδες τον τρόπο παρουσίασή τους. Κοινή απόφαση των ομάδων ήταν η παρουσίαση όλων των εργασιών να γίνει μέσω των προγραμμάτων power point και movie maker.

Ενσωμάτωσαν όλη τη γιορτή σε ένα αρχείο power point και μέσα από αυτό πρόβαλλαν τις εργασίες τους, που τις δημιούργησαν με το πρόγραμμα movie maker.

Τα παιδιά δημιούργησαν δύο ταινίες:

-Μια εισαγωγική ταινία-καλωσόρισμα αφιερωμένη στον Ευαγγελισμό της Θεοτόκου και στην Εθνική Παλιγγενεσία. (Διαθέσιμη στον ηλεκτρονικό σύνδεσμο <https://www.youtube.com/watch?v=3xTI7zCoku4>)

-Μια ταινία με θέμα «Το χρονικό της Επανάστασης του 1821 – Η ίδρυση του πρώτου ελληνικού κράτους», που πλαισιώθηκε από αφηγήσεις των ίδιων των μαθητών/τριων (βασισμένες στο βιβλίο της ιστορίας της ΣΤ΄ τάξης και σε κείμενα και εικόνες που βρήκαν και μελέτησαν τα ίδια τα παιδιά), από πλούσιο φωτογραφικό υλικό και από πίνακες ζωγραφικής στο διαδίκτυο. (διαθέσιμη στον ηλεκτρονικό σύνδεσμο <https://www.youtube.com/watch?v=Pjfk4c_3uVY>)

Ο ρόλος των εκπαιδευτικών στην υλοποίηση αυτού του σεναρίου ήταν βοηθητικός και καθοδηγητικός. Με τη βοήθειά τους οι μαθητές βιντεοσκόπησαν τους εαυτούς τους να αφηγούνται το ιστορικό της Επανάστασης, να τραγουδούν και να χορεύουν.

Στη φάση αυτή το σχολείο συνεργάστηκε με έναν ηχολήπτη, έναν cameraman και ένα μουσικό. Η ενσωμάτωση των βιντεοσκοπήσεων στο movie maker έγινε στον υπολογιστή της τάξης από τα ίδια τα παιδιά. Η όλη διαδικασία προβάλλονταν και στο διαδραστικό πίνακα της τάξης.

Παράλληλα κάποια παιδιά δημιούργησαν στους φορητούς υπολογιστές τους, τα δικά τους video clips με τα τραγούδια που τραγούδησαν στη γιορτή.

***PROJECTS ΜΕ ΕΛΕΥΘΕΡΟ ΘΕΜΑ***

Προς το τέλος του 3ου τριμήνου, στη δύση μιας πολύ δημιουργικής σχολικής χρονιάς και χωρίς συγκεκριμένο διδακτικό σενάριο τα παιδιά αφέθηκαν ελεύθερα να «παίξουν» με ό,τι τα ενθουσίασε και να παρουσιάσουν μικρές εργασίες ή να αντικαταστήσουν ένα κλασικό επαναληπτικό μάθημα με μια ηλεκτρονική παρουσίαση.

Έτσι αξιολογώντας τις γνώσεις τους για την Ευρώπη παρουσίασαν μικρές ταινίες με πληροφορίες για τις χώρες της Ευρώπης και τα αξιοθέατά τους.

Στο τέλος αποφάσισαν να οργανώσουν μόνα τους μια ηλεκτρονική γιορτή για τις μαμάδες τους. Φτιάξανε ταινίες με οικογενειακές φωτογραφίες από τη βρεφική τους ηλικία, χρησιμοποίησαν εικόνες από το διαδίκτυο και είπαν τραγουδιστά στις μαμάδες τους ότι είναι οι καλύτερες μαμάδες του κόσμου σε μια συγκινητική εκδήλωση που παρουσίασαν στο σχολείο.

Το υλικό των παραπάνω εργασιών δεν δημοσιεύτηκε στο διαδίκτυο γιατί περιείχε προσωπικά δεδομένα των παιδιών.

**ΠΑΡΟΥΣΙΑΣΗ - ΑΞΙΟΛΟΓΗΣΗ ΠΡΟΓΡΑΜΜΑΤΟΣ**

Η αξιολόγηση του προγράμματος γινόταν καθημερινά, κυρίως όμως γινόταν μέσα από την παραγωγή και παρουσίαση των ταινιών ή και των παρουσιάσεων (αρχείων power point) από τα ίδια τα παιδιά και την απήχησή τους στην ευρύτερη κοινότητα.

Η εφαρμογή των γνώσεων και πληροφοριών που αποκόμισαν τα παιδιά μέσα από το πρόγραμμα και σε άλλα πεδία και περιστάσεις (μεταγνωστικά επίπεδα), κατέδειξε με τον καλύτερο και ασφαλέστερο τρόπο την βαθιά κατανόηση - από μέρους παιδιών αλλά και εκπαιδευτικών- της συμβολής των νέων τεχνολογιών στη μαθησιακή διαδικασία.

Η χρήση των ΤΠΕ πρόσφερε κίνητρο για μάθηση στα παιδιά. Το να παρουσιάζουν μια εργασία τους, όχι αποτυπωμένη σε χαρτί, αλλά μέσα από μια ταινία ή μια παρουσίαση τα ενθουσίασε. Γίνανε μικροί δημιουργοί και αξιοποίησαν με επιτυχία τη δύναμη της εικόνας, του ήχου, της μουσικής και των χρωμάτων. Εξέφρασαν τα συναισθήματά τους και προκάλεσαν ποικίλα συναισθήματα μέσα από την ηλεκτρονική δουλειά τους.

Στο σύνολό τους οι εργασίες των μαθητών/τριων παρουσιάστηκαν-δημοσιεύτηκαν:

- στην ιστοσελίδα του 6ου Δημοτικού Σχολείου Νάουσας

- στο 6ο Μαθητικό Συνέδριο Πληροφορικής Κεντρικής Μακεδονίας, στις 9 Απριλίου στο Συνεδριακό Κέντρο «Νόησις», στην κατηγορία των e- posters

- στο κανάλι του σχολείου στο YouTube.

Η εργασία των παιδιών για την Επανάσταση του 1821 παρουσιάστηκε στην αίθουσα πολιτιστικών εκδηλώσεων του Δήμου Νάουσας «Εστία Μουσών», παρουσία γονέων και όλων των μαθητών του σχολείου μας.

Τέλος, με τη λήξη της σχολικής χρονιάς, στα πλαίσια της ημερίδας για την Ευέλικτη Ζώνη, που διοργάνωσε το σχολείο, η ΣΤ΄ τάξη συμμετείχε με ένα δίωρο αφιέρωμα, παρουσιάζοντας στους γονείς, στα παιδιά και τους/τις εκπαιδευτικούς του σχολείου, τους «ηλεκτρονικούς» καρπούς όλης της σχολικής χρονιάς. Πιο συγκεκριμένα, παρουσίασε, με τη βοήθεια μιας παρουσίασης, power point, περιληπτικά όλες τις εργασίες των παιδιών ενώ «έστησε ένα εργαστήρι ΤΠΕ», στο οποίο μικρότεροι μαθητές του σχολείου μας και εκπαιδευτικοί ενημερώθηκαν για την λειτουργία των προγραμμάτων του movie maker και του power point.

Αξιολογώντας το πρόγραμμα όχι μόνο με την ολοκλήρωσή του, αλλά κυρίως στη συνέχεια, είμαστε πεπεισμένοι ότι πέτυχε τους στόχους του. Τα παιδιά απόλαυσαν κάθε στάδιό του και ιδιαίτερα αυτό της παρουσίασης των εργασιών τους. Η ενασχόλησή τους με θέματα της επιλογής τους και οι δυνατότητες που οι ΤΠΕ τους πρόσφεραν στο σχεδιασμό, την υλοποίηση και κυρίως στην παρουσίασή τους, ήταν παράγοντες που οδήγησαν σε εκπληκτικά αποτελέσματα που ξεπέρασαν κάθε προσδοκία.

Παρακολουθώντας την πορεία αυτών των παιδιών στο Γυμνάσιο και μέσα από την ιστοσελίδα του νέου τους σχολείου, είναι προφανή τα λιθαράκια που έβαλε το 6ο Δημοτικό Σχολείο Νάουσας στη δόμηση και προσέγγιση της γνώσης και της πληροφορίας, με τη βοήθεια των Νέων Τεχνολογιών!

**ΒΙΒΛΙΟΓΡΑΦΙΑ**

Balanskat, A., Blamire, R., & Kefala, S. (2006). *A review of studies of ICT impact on schools in Europe.* European Schoolnet.

Castro Sαnchez, J. J. & Alemαn, E. C. (2011). Teachers’ opinion survey on the use of ICT tools to support attendance-based teaching. *Journal Computers and Education*, 56, 911-915.

Fredrickson, B., & Losada, M. (2005). Positive Affect and the Complex Dynamics of Human Flourishing. *American Psychologist Association*, 60(7), 679-680.

Fu, J. S. (2013). ICT in education: A critical literature review and its implications. *International Journal of Education and Development using Information and Communication Technology*, 9(1), 112.

Jimoyiannis, A. (2010). Designing and implementing an integrated technological edagogical science knowledge framework for science teachers professional development *Computers & Education*, 55(3), 1259-1269.

Jones, A. (2004). A review of the research literature on barriers to the uptake of ICT by teachers. *British Educational Communications and Technology Agency*.

Kop, R. & Hill, A. (2008). Connectivism: Learning theory of the future or vestige of the past? IRRODL (The International Review of Research in Open and Distance Learning) [Internet], Octοber, 9 (3). Ανακτήθηκε στις 16 Ιουνίου, 2015 από:http://www.irrodl.org/ index.php/irrodl/article/view Article/523/1103%22

Levin, T. & Wadmany, R. (2006). Teachers’ beliefs and practices in technology-based classrooms: A developmental view, *Journal of Research on Technology in Education*, 39, 417-441.

Lim, C. P. (2007). Effective integration of ICT in Singapore schools: Pedagogical and policy implications, *Education Technology Research Development*, 55(1), 83-116.

Newby, T.J., Stepich, D.A., Lehman, J.D., Russell, & J.D. (2009). *Εκπαιδευτική τεχνολογία για διδασκαλία και μάθηση*, (μτφ. Φ. Κοκαβέσης,), 3η έκδ. Θεσσαλονίκη: εκδόσεις Επίκεντρο. (Το πρωτότυπο έργο εκδόθηκε το 2000).

Roblyer, M.D. (2008). *Eκπαιδευτική τεχνολογία και διδασκαλία*. (μτφ. Σ. Παπαδάκης, Π. Λάμψας, Μ. Μαναράκης,). Αθήνα :«Έλλην»

Shneider, D., Synteta,P. & Frete, C. (2002). Community, content and collaboration management systems in education: A new chance for socio-constructivist scenarios? *Proceedings of the 3rd Congress on Information and Communication Technologies in Education,* Rhodes, 26-29/Sept. 175–183

Tezci, E., (2011). Factors that influence preservice teachers’ ICT usage in education. *European Journal of Teacher Education*, 34, 483-499.

Βαγγελάτος, Α. Φώσκολος, Φ. & Κομνηνός, Θ. (2011). Εισαγωγή ΤΠΕ στα Σχολεία: ο Παράγοντας «Εκπαιδευτικός». *2ο Πανελλήνιο Συνέδριο "Ένταξη και Χρήση των ΤΠΕ στην Εκπαιδευτική Διαδικασία"*. 28-30 Απριλίου. Πάτρα.

Βοσνιάδου, Σ. (2006). *Παιδιά, Σχολεία και Υπολογιστές. Προοπτικές, προβλήματα και προτάσεις για την αποτελεσματικότερη χρήση των Νέων Τεχνολογιών στην Εκπαίδευση.* Αθήνα: Gutenberg – Γιώργος Δάρδανος.

Κογκούλης, Ι.Β. (2004). *Η σχολική τάξη ως κοινωνική ομάδα και η ομαδοσυνεργατική διδασκαλία και μάθηση*, 2η εκδ. Θεσσαλονίκη: Αφοι Κυριακίδη.

Κόμης, Β. Ι. (2004). *Εισαγωγή στις εκπαιδευτικές εφαρμογές των Τεχνολογιών της Πληροφορίας και των Επικοινωνιών*. Αθήνα: Εκδόσεις Νέων Τεχνολογιών.

Κωστούλη, Τ. (επιμ. 2009). *Ο γραπτός λόγος σε κοινωνικοπολιτισμικά πλαίσια. Κειμενικές πρακτικές και διαδικασίες μάθησης*. Θεσσαλονίκη: Επίκεντρο.

Μικρόπουλος, Α. (2006). *Ο υπολογιστής ως γνωστικό εργαλείο*. Αθήνα: Ελληνικά Γράμματα.

Μπίκος, Κ. (2012). *Ζητήματα Παιδαγωγικής που θέτουν οι Τεχνολογίες της Πληροφορίας και των Επικοινωνιών*. Θεσσαλονίκη: Ζυγός.

Μπίκος, Κ. & Τζιφόπουλος, Μ. (2011). Εκπαιδευτικοί και ΤΠΕ: διευκολυντές και εμπόδια στη χρήση ψηφιακών εφαρμογών στη σχολική τάξη. *2ο Πανελλήνιο Συνέδριο "Ένταξη και Χρήση των ΤΠΕ στην Εκπαιδευτική Διαδικασία"*. 28-30 Απριλίου. Πάτρα.

Τομέας Επιμόρφωσης και Κατάρτισης ΕΑΙΤΥ. (2010). *Επιμορφωτικό υλικό για την επιμόρφωση των εκπαιδευτικών* – Τεύχος 2 (Κλάδοι ΠΕ60-70). ΕΑΙΤΥ – Τομέας Επιμόρφωσης και Κατάρτισης (ΤΕΚ), Πάτρα.

Φραγκάκη, Μ. (2008). *Structure of Learning Scenarios.* Deliverable WP6 Pedagogical Framework-Pilot Implementation/T61 Pedagogical Framework, Research Academic Computer Technology Institute, Greece.

Φραγκάκη, Μ., & Λιοναράκης, Α. (2009). Πολυμορφικό μοντέλο κριτικής ηλεκτρονικής κοινότητας μάθησης: στοιχεία μιας ποιοτικής νοηματοδοτημένης μάθησης από απόσταση. *Θέματα Επιστημών και Τεχνολογίας στην Εκπαίδευση*, 1(1-2), 29-53.